
Ada beberapa kalimah yang sering bermain di bibir setiap orang, kecil atau besar, tetapi 
tidak ramai di kalangan mereka yang memahami dengan mendalam dan sungguh- 
sungguh akan pengertian kalimah-kalimah itu. 

Dan oleh kerana terlampau banyak dipertuturkan maka dengan sendirinya terbentuklah 
suatu pengertian secara singkat di fikiran setiap orang. Bila seseorang menyebut 
kalimah tersebut maka pengertian itulah yang dimaksudkan olehnya; dan begitu juga 
bila seseorang mendengar ianya disebut maka yang segera terlintas di fikirannya ialah 
pengertian yang sempit itu juga, sedangkan makna dan ertinya yang tepat dan padat 
masih lagi kabur di kalangan golongan terpelajar, apa lagi di kalangan golongan awam 
yang jahil. 

Umpamanya dua kalimah "ISLAM" dan "MUSLIM" , alangkah larisnya ia diucapkan. 
Tetapi berapa ramaikah di kalangan mereka yang menyebutnya itu yang merasakan 
dengan sungguh-sungguh pengertian yang terkandung di dalam dua kalimah itu. Berapa 
ramaikah di kalangan mereka yang mendengarnya yang memahami dengan mendalam 
apa yang tersirat dari maksudnya. 

Sesungguhnya di kalangan orang muslimin sendiri - belakangkan yang bukan muslimin - 
99% bahkan lebih ramai lagi yang mendakwa diri mereka muslim dan mengaku agama 
mereka Islam, tetapi mereka tidak mengetahui apakah dia muslim dan apakah dia Islam 
yang sebenarnya. 

Maka hari ini marilah kita mengambil sedikit waktu untuk memahami dua kalimah ini. 

Jika anda melihat kepada gelagat manusia di segi i'tikad dan amalan, anda akan dapati 
mereka kebanyakannya terbahagi kepada tiga golongan. 

Pertama: Orang yang dengan terang-terang mengagungkan kebebasan berfikir dan 
beramal. Setiap perkara dalam hidup mereka hanya berpegang kepada pendapat 
mereka sendiri dan hanya yakin pada apa yang diputuskan oleh fikiran mereka. Cara 
bekerja bagi mereka ialah apa yang pada pandangan mereka betul. Mereka tidak 
mempunyai hubungan langsung dengan mana-mana agama dan tidak mengikutinya. 

Kedua: Terdiri dari orang-orang yang zahirnya berpegang pada suatu agama yang 
tertentu, tetapi pada hakikatnya mereka mematuhi pendapat dan fikiran mereka sendiri. 
Mereka tidak pernah merujuk kepada agama untuk mengambil pegangan-pegangan 

atau peraturan hidup. Kadang-kadang mereka mengambil setengah pegangan mengikut 
kehendak hawa nafsu, kecenderungan dan keperluan diri dan hidup mereka. Mereka 
bekerja dengan cara sendiri kemudian cuba menyesuaikan agama mengikut rekaan 
mereka . 

Maka mereka pada hakikatnya bukan penganut agama, tetapi agama yang menjadi 
penganut hawa nafsu mereka. 

Ketiga: Terdiri dari golongan yang tidak mempergunakan akal mereka, malah 
memberhentikannya langsung. Lalu mereka pun merangkaklah di belakang manusia 
dengan mengikut mereka secara membabi-buta; sama ada manusia-manusia itu datuk 
nenek mereka atau orang-orang yang semasa dengan mereka. 

Golongan yang pertama , mereka ini tenggelam dalam kebebasan sehingga mereka 
tidak mengetahui sempadan yang sebenarnya. Memang kebebasan bekerja dan berfikir 
itu sesuatu yang betul kalau menurut had-hadnya, tetapi bila sudah melampaui batas dia 
akan menjadi sesat. Seseorang yang hanya bergantung pada pendapat sendiri semata- 
mata dan menghukum menurut akalnya sahaja dalam semua perkara akan terjerumus 
dalam salah faham dan kesilapan. Dia merasakan bahawa ilmu dan akalnya telah 
meliputi semua perkara di dunia ini. Tidak ada suatu hakikat pun dan tidak ada satu 
kebaikan pun yang terlindung dari pengetahuannya. Dia menyangka bahawa dia 
mengetahui tanda-tanda di setiap jalan, mengetahui setiap kesudahan suatu perkara 
sepertimana dia mengetahui permulaannya. 

Sebenarnya sangkaan seperti ini - bahawa dia mengetahui serta dapat memikirkan 
semua perkara - pada hakikatnya adalah salah. Kalau seseorang itu mempergunakan 
akalnya dengan sebenarnya nescaya akal itu akan menunjukkannya bahawa ia - akal - 
tidak bersifat sepertimana yang disangkakan. 

Sesungguhnya seseorang yang memilih akalnya sebagai pemandu dan hanya menuruti 
jalan yang ditunjukkan oleh akal semata tidak akan terselamat dari kegelinciran, 
perlanggaran, kebinasaan dan kesesatan. 

Kebebasan berfikir dan bekerja seperti ini juga merbahaya bagi sesuatu 
negara/perkumpulan masyarakat. Kerana kebebasan berfikir ertinya seseorang itu tidak 
akan percaya kecuali apa yang betul menurut fikirannya dan tidak akan menurut suatu 
jalan kecuali apa yang ditunjukkan oleh akalnya. Sedangkan mengikut kehendak 
masyarakat pula kebalikan dari itu; iaitu setiap individu yang berada didalam sesuatu 
masyarakat wajiblah mengikut prinsip-prinsip dan dasar-dasar pokok yang terdapat 
dalam masyarakat itu. Tindak-tanduknya mestilah bersesuaian dengan adat dan 
kebudayaan serta undang-undang yang mengatur kehidupan masyarakat. 

Ini bererti bahawa kebebasan berfikir dan bekerja itu bertentangan dengan kehendak 
cara hidup bermasyarakat. 

Sesungguhnya kebebasan seperti ini sering mencetuskan sifat-sifat keakuan, keegoan 
dan kekacauan di kalangan individu, sedangkan masyarakat & negara menghendaki 
mereka supaya patuh, taat dan setia. Oleh itu di mana ada kebebasan yang mutlak 
maka tidak adalah tamadun negara dan di mana ada tamadun maka tidak dapat tidak 
mereka terpaksa mengorbankan sedikit daripada kebebasan berfikir dan beramal demi 
keuntungan yang lebih banyak. 

Golongan yang kedua pula lebih buruk keadaannya dari golongan pertama. Golongan 
pertama hanya sesat sahaja, tetapi golongan kedua pendusta, penipu serta munafik. 
Sekiranya seseorang itu dapat menyesuaikan antara agamanya, fikirannya dan 

kecenderungannya dalam batas-batas yang sihat, maka dia boleh mengikuti agama 
dengan tidak mengurangkan kebebasannya dalam berfikir dan bekerja. Begitu juga 
seandainya kecenderungan seseorang berlawanan dengan agama, dia rela menerima 
hukum agama dan menyalahkan kecenderungannya maka betullah dakwaannya 
bahawa ia mengikuti agama itu. 

Tetapi sebaliknya jika prinsipnya dan amalannya terang-terang menyalahi ajaran 
agama, namun dia tetap menganggap bahawa fikirannyalah yang betul sedang ajaran 
agarna itu salah, kemudian dia cuba pula mengolah ajaran agama supaya sesuai 
dengan fikirannya dan tabiatnya; maka orang yang serupa ini kita tidak sahaja 
menggelarnya bodoh kerana orang yang bodoh tidak mungkin melakukan penipuan dan 
kepesongan yang seperti ini, bahkan kita akan memanggilnya pendusta dan 
pembohong . Dan kita akan terpaksa menuduh bahawa dia tidak berani menhentam 
agama dengan terus-terang lalu dia mendakwa beriman dengan secara munafik. Jika 
tidak maka apakah gerangan yang menghalangnya berpindah terus dari agama yang 
ajarannya bertentangan dengan akalnya dan berlawanan dengan fikirannya serta 
menyekatnya dari mengikuti jalan yang disukai oleh hatinya dengan sepenuhnya, malah 
jalan yang telah dilaluinya dengan sebenarnya. 

Dan golongan yang ketiga adalah paling jelek sekali berbanding dengan golongan yang 
lain di segi kewarasan akal. Adapun kesalahan dua golongan tadi ialah mereka 
membebankan akal dengan sesuatu yang di luar kemampuannya, tetapi kesalahan 
golongan ini mereka tidak mempergunakan akal langsung , atau menggunakannya 
dengan penggunaan yang tidak dapat dibezakan antara ada dengan tidaknya. 

Manakah keaiban yang lebih besar dari seorang berakal yang berpegang pada suatu 
akidah yang tertentu tetapi tidak mempunyai sebarang dalil akan kebenaran akidah yang 
dipegangnya itu kecuali hanya semata-mata ajaran itu dianuti oleh datuk neneknya atau 
lantaran itulah yang dipegang oleh sesuatu bangsa yang sedang berada di puncak 
ketinggian di zaman itu. 

Sesungguhnya orang-orang yang memegang suatu jalan dalam hal-hal yang 
berhubungan dengan keagamaan atau keduniaan yang diwarisinya dari datuk nenek 
atau generasi yang terdahulu, ataupun ia memilih jalan lain berdasarkan bahawa jalan 
itulah yang sedang dikagumi di kalangan bangsa-bangsa yang maju ketika itu, maka 
orang yang seperti ini seolah-olah telah menonjolkan dirinya bahawa dalam kepalanya 
tidak ada otak atau dalam otaknya tidak ada kekuatan untuk berfikir. Dia tidak punya 
potensi untuk membezakan antara yang salah dengan yang betul. 

Andainya dia secara kebetulan dilahirkan di rumah Yahudi maka dia akan percaya akan 
kebenaran agama Yahudi. Kalau dia dilahirkan di rumah Islam maka dia percaya akan 
kebenaran Islam. Atau dilahirkan dalam keluarga Kristian maka dia akan menjadi 
penganut Kristian. 

Begitulah dengan secara kebetulan juga, yang berkuasa di zamannya bangsa kulit putih 
barat maka dia menganggap setiap tradisi barat itu lambang kemajuan dan neraca 
kehebatan. Kalau yang berkuasa di zamannya orang Cina nescaya baginya tradisi 
Cinalah yang menjadi lambang kemajuan. Dan kalau yang berkuasa hari ini orang 
Negro di Afrika maka tidak syak lagi Negrolah yang menjadi lambang ketamadunan 
manusia di sisi orang yang berfikiran cetek tadi. 

Sebenarnya bukanlah suatu bukti yang boleh diterima bahawa sesuatu itu dikatakan 
betul atau benar kerana ia telah diamalkan oleh datuk nenek atau generasi yang 
terdahulu atau kerana ia diamalkan oleh dunia hari ini. 

Andainya orang-orang bodoh yang dahulu dan sekarang melakukan sesuatu, kita tidak 
seharusnya mengikuti orang orang itu dengan membuta-tuli. Tidak sepatutnya kita 

menuruti setiap jejak orang lama atau moden tanpa dikaji dan difikirkan dahulu. Apakah 
kita mahu menambatkan diri kita di setiap ekor binatang yang ditunggangi orang tanpa 
mempersoalkan apakah ia berlari ke jalan yang penuh duri atau sedang menuju ke 
jurang kesesatan? 

Sesungguhnya kita telah diberi akal supaya kita dapat membezakan antara yang betul 
dan yang palsu. Sebelum kita mengikuti seseorang hendaklah kita melihat terlebih 
dahulu: Mahu ke manakah orang ini? 

Islam telah menganggap ketiga-tiga jenis orang ini sebagai terjerumus dalam kebatilan 
dan kesesatan. 

Adapun golongan yang pertama mereka tidak memilih orang yang membawa cahaya 
sebagai pemandu bagi mereka dan di tangan mereka sendiri juga tidak mempunyai 
cahaya yang sebenar untuk menyuluh jalan hidup mereka. Mereka tidak ubahlah seperti 
melontar benda yang tidak ada atau meraba di dalam gelap-gelita. Tidak boleh 
melangkah ke mana-mana atau akan terjerumus ke jurang bahaya kerana mereka 
hanya mengagak-agak sendiri tanpa suatu kepastian. Mereka menghadapi dua 
kemungkinan; sama ada salah atau betul, tetapi lebih dekat kepada kesalahan. 

(Dan orang-orang yang menyeru sekutu-sekutu (sembahan-sembahan) selain Allah, 
tidak mengikuti suatu keyakinan kecuali prasangka belaka. Dan mereka hanyalah 
berdusta) Yunus: 66. 

(Mereka tidak lain hanyalah mengikuti prasangka sedang sesungguhnya prasangka itu 
tidak berguna sedikitpun untuk mencapai kebenaran) An-Najm: 28. 

(Mereka tidak lain hanyalah mengikuti sangkaan-sangkaan dan apa yang diingini oleh 
hawa nafsu mereka. Padahal sesungguhnya telah datang petunjuk kepada mereka dari 
Tuhan mereka. Atau apakah manusia akan dapat segala yang dicita-citakannya) An- 
Najm: 23-24. 

(Maka pernahkah kamu melihat orang yang menjadikan hawa nafsunya sebagai 
tuhannya dan Allah membiarkannya sesat berdasarkan ilmunya dan Allah telah 
mengunci mati pendengarannya dan hatinya dan meletakkan tutupan atas 
penglihatannya. Maka siapakah yang akan memberi petunjuk sesudah Allah?) Al- 
Jaatsiyah: 23. 

(Dan siapakah yang lebih sesat daripada orang yang mengikuti hawa nafsunya dengan 
tidak mendapat petunjuk dari Allah sedikitpun. Sesungguhnya Allah tidak memberi 
petunjuk orang-orang yang zalim) Al-Qashash: 50. 

Pendukung golongan kedua di zaman turunnya Al-Quran ialah Bani Israel yang 
mendakwa menjadi pengikut Nabi Musa a. s. dan berpegang pada Taurat, tetapi 
pegangan dan amalan mereka kebanyakannya berlawanan dengan pimpinan Musa a. s. 
dan ajaran Taurat. Mereka tidak segan-segan dengan penyelewengan mereka itu. 
Mereka bukan memperbetulkan fikiran dan amalan mereka. Mereka menyembunyikan 
ajaran Taurat yang asal dan menggantikan di tempatnya fikiran mereka sendiri seolah- 
olah itulah pengajaran yang diturunkan. Orang-orang yang cuba memberikan kesedaran 
kepada mereka dari berterusan dalam kesesatan dan maksiat dan mengajak mereka 
kembali mengikut ajaran Allah yang berlawanan dengan hawa 

nafsu mereka disambut dengan celaan dan cacian sehingga kadang-kadang ada yang 
dibunuh. 

Kepada mereka ini Allah berfirman: 

(Mereka suka merobah perkataan Allah dari tempat-tempatnya dan mereka sengaja 
melupakan sebahagian dari apa yang mereka telah diperingatkan dengannya dan kamu 

(Muhammad) sentiasa akan melihat kekhianatan dari mereka kecuali sedikit di antara 
mereka yang tidak berkhianat) Al-Maaidah: 13. 

(Hai Ahli Kitab, mengapa kamu mencampur-adukkan yang hak dengan yang batil dan 
menyembunyikan kebenaran padahal kamu mengetahui I) Al lmran:71. 

(Setiap datang seorang Rasul kepada mereka dengan membawa apa yang tidak diingini 
oleh hawa nafsu mereka, maka sebahagian dari Rasul-Rasul itu mereka dustakan dan 
sebahagian yang lain mereka dibunuh) Al-Maaidah: 70. 

Kemudian dengan terang-terang Allah berkata kepada mereka: 

(Katakanlah: Hai Ahli Kitab, kamu tidak dipandang beragama sedikitpun hingga kamu 
menegakkan ajaran-ajaran Taurat dan Injil dan apa yang diturunkan kepadamu dari 
Tuhanmu (Al-Quran) Al Maaidah: 68. 

Dan tentang golongan yang ketiga pula Allah berfirman : 

(Dan apabila dikatakan kepada mereka: "Ikutilah apa yang telah diturunkan Allah!" 
Mereka menjawab: "Tidak! Tetapi kami hanya mengikut apa yang telah kami dapati dari 
perbuatan nenek rnoyang kami!" Apakah mereka akan mengikuti juga walaupun nenek 
moyang mereka itu tidak mengetahui suatu apa pun dan tidak mendapat petunjuk) Al- 
Baqarah: 170. 

(Apabila dikatakan kepada mereka: "Marilah mengikut kepada apa yang diturunkan 
Allah dan kepada Rasul." Mereka menjawab: "Cukuplah untuk kami apa yang kami 
dapati bapa-bapa kami mengerjakannya." Apakah mereka akan mengikuti juga nenek 
moyang mereka walaupun nenek moyang mereka itu tidak mengetahui apa-apa dan 
tidak pula mendapat petunjuk?) Al-Maaidah: 104. 

(Dan jika kamu menuruti kebanyakan orang-orang yang di muka bumi ini nescaya 
mereka akan menyesatkan kamu dari jalan Allah. Mereka tidak lain hanyalah mengikuti 
prasangka belaka dan mereka tidak lain hanyalah berdusta) Al-An'aam: 116. 

Golongan ketiga: 

Sesungguhnya orang-orang yang tidak menggunakan akal dan fikiran mereka dan tidak 
tahu membezakan dengan sendiri antara yang betul dan yang salah, malah mengikut 
sahaja orang lain dengan buta tuli telah dihukum oleh Al-Quran dengan: 

(Mereka tuli, bisu dan buta. Mereka tidaklah akan kembali ke ialan yang benar) Al- 
Baqarah: 18. 

Dan diumpamakan mereka seperti binatang, bahkan lebih jelek darinya, kerana binatang 
tidak mempunyai akal, sedangkan mereka mempunyai akal tetapi tidak 
mempergunakannya. 

(Mereka itu sebagai binatang ternak, bahkan mereka lebih sesat lagi. Mereka itulah 
orang-orang yang lalai) Al-A 'raaf: 1 79. 

Ketiga-tiga golongan yang melampau dan keterlaluan ini telah ditolak oleh Al-Ouran dan 
menggantikannya dengan suatu umat yang sederhana dan stabil, umat pertengahan 
yang menegakkan keadilan. 

Apakah jalan pertengahan dan kestabilan ini? Inilah jalannya! 

Pertama-tama tembusilah segala benteng kebudayaan lama dan aliran-aliran baru yang 
terbentang di hadapan anda. 

Bukalah mata anda dalam pancaran akal yang sejahtera dan waras dan pandanglah 
dengan sendiri yang mana haq dan yang mana batil. 

Apakah atheisma yang betul atau ketuhanan? 

Apakah tauhid yang betul atau syirik? 

Apakah untuk merentasi jalan lurus manusia berhajat kepada hidayat Allah Taala 
atau tidak? 

Apakah para Nabi dan Muhammad a. s. semuanya benar atau dusta • barang 
dijauhkan Allah ? 

Apakah jalan yang ditunjukkan oleh Al-Quran itu lurus atau bengkang-bengkok? 

Andainya hati anda mengiktiraf bahawa: 

fitrah manusia memerlukan keimanan kepada Tuhan dan, 

Tuhan itu ialah Allah yang tiada sekutu bagi-Nya dan, 

hati kecil anda mengakui bahawa manusia tidak dapat dinafikan lagi berhajat kepada 
nur dari sisi Allah demi merentasi jalan yang lurus dalam hidupnya dan nur itu ialah apa 
yang telah dibawakan oleh para Nabi dan Rasul a. s. yang merupakan petunjuk 
kebenaran untuk manusia sepanjang zaman dan, sesungguhnya kehidupan murni yang 
dihayati oleh Nabi Muhammad s. a. w. di dunia ini menunjukkan bahawa manusia yang 
menjalani kehidupan yang penuh dengan kesucian yang maha tinggi itu tidak mungkin 
sekali-kali menipu alam sejagat -jika ia telah mendakwa bahawasanya ia seorang Rasul 
dari sisi Allah maka sudah pasti dakwaannya itu benar - dan, 

jika anda membaca Al-Quran, akal anda memutuskan bahawa jalan yang lurus untuk 
dijadikan pegangan dan amalan ialah yang dibentangkan oleh kitab ini dan, 
kitab ini tidak diragukan lagi datangnya dari sisi Allah, 

maka seharusnya anda jangan takut lagi kepada celaan orang yang mencela atau 
keengkaran orang yang degil. Sebaliknya bersihkanlah hati anda dari segala ketakutan 
akan kekurangan atau ketamakan akan keuntungan dan beriman serta yakinlah dengan 
apa yang telah diakui oleh diri dan hati anda sendiri akan kebenarannya. 

Dan apabila anda telah : 

membezakan antara yang benar dengan yang palsu dengan akal yang waras yang 
dianugerahkan oleh Allah kepada anda dan, anda telah memilih yang benar dari yang 
palsu, maka telah selesailah tugas akal anda dalam mengkaji dan mengkritik. Lalu 
berpindahlah kuasa pemerintahan dari akal manusia kepada Allah dan Rasul. Tidak 
mungkin lagi bagi anda sesudah itu membuat keputusan dengan sendiri dalam seluruh 
hidup anda . Sebaliknya anda wajib mematuhi setiap apa yang perintahkan oleh Allah 
dan Rasul. 

Memang anda tidak ditegah dari mempergunakan akal untuk memahami hukum-hukum 
dan mengkaji hikmah hikmahnya untuk dilaksanakan dalam setiap aspek kehidupan, 
tetapi anda tidak harus meragui dan mengungkit-ungkit apa yang disuruh oleh Allah, 
sama ada: 

1 anda memahami hikmatnya atau tidak, 

2 sama ada ianya secocok dengan ukuran akal anda atau tidak, 

3 sama ada diputuskan oleh Allah dan Rasul itu mendatangkan keuntungan untuk 
dunia anda atau tidak dan, 

4 sama ada perintah Rasul itu sesuai dengan adat dan cara hidup yang diminati oleh 
orang ramai di dunia atau bertentangan dengannya; 

MAKA tidak harus lagi bagi anda dalam semua keadaan itu kecuali tunduk dan patuh. 
Kerana apabila anda beriman kepada Allah, percaya akan Rasul serta yakin 
bahawasanya setiap apa yang diseru oleh Rasul itu adalah datangnya dari Allah, bukan 
dari dirinya sendiri (Dan dia tidak berkata menurut kemahuan hawa nafsunya sendiri, 
perkataan itu tiada lain hanyalah wahyu yang diwahyukan kepadanya. )An Najm: 3-4, 
maka logiknya dari penyerahan dan keyakinan ini anda mengutamakan apa yang 
diputuskan oleh Allah dan Rasul dari apa yang diputuskan oleh akal anda dan tidak 
seharusnya anda mengkritik dan mengomen perintah-perintah dan larangan- 

larangan yang dibawa oleh Nabi dari sisi Allah dengan mempergunakan keintelekan dan 
percubaan ujikaji orang lain. 

Sesungguhnya orang yang berkata: “Aku orang yang beriman ”, kemudian selepas itu 
ia meragui dan mengungkit-ungkit apa yang didatangkan dari Allah maka ertinya ia telah 
menolak dakwaannya sendiri dan membatalkan apa yang telah diucapkannya, la tidak 
mengetahui bahawa iman dan ragu adalah dua perkataan yang berlawanan yang tidak 
mungkin dicantumkan. 

Setiap peraturan dan disiplin itu dibina diatas asas taat dan patuh, sedangkan keraguan 
dan ungkitan tidak mendatangkan sesuatu kecuali kekacauan dan kezaliman. 

Maka jalan yang sederhana dan stabil inilah yang dinamakan sebagai 'ISLAM' dan 
golongan yang mengikuti jalan inilah yang digelar 'MUSLIM'. 

Sesungguhnya Islam bererti tunduk, patuh dan redha . Dan muslim ialah orang yang 

patuh kepada perintah pemerintah dan larangan pelarang dengan kepatuhan yang 

penuh redha. Maka penamaan ini dengan sendirinya menunjukkan bahawa tidak 

dibangkitkan golongan yang keempat ini di dunia berasingan dari tiga golongan di atas 

serta jalan-jalan mereka yang sesat, kecuali supaya mereka mengikuti perintah Allah 

dan Rasul dan tunduk kepadanya. Sesungguhnya: 

tidak harus bagi golongan ini mengikuti akalnya pada setiap urusan, 

tidak harus baginya mempermainkan hukum Allah dengan mengambil apa yang sesuai 

dengan nafsunya dan meninggalkan apa yang tidak sesuai, 

tidak harus baginya melemparkan Kitab Allah dan Sunnah Rasul ke belakang dan 

melencong mengikut manusia-manusia dengan buta tuli, sama ada manusia-manusia 

yang masih hidup atau sudah mati. 

Hakikat ini telah disebut oleh Al-Quran dengan jelas, la berkata bahawa apabila datang 
perintah Allah kepada orang mukmin maka tiada lagi pilihan baginya. 

(Dan tidaklah patut bagi lelaki yang mukmin dan tidak pula bagi perempuan yang 
mukminah, apabila Allah dan Rasul telah manetapkan suatu ketetapan, maka ada lagi 
bagi mereka pilihan yang lain tentang urusan mereka. Dan barang siapa menderhakai 
Allah dan Rasul-Nya rnaka dia telah sesat, sesat yang nyata) Al-Ahzab: 36. 

Dan ia berkata bahawa seorang yang mengambil sebahagian dari Kitab Allah dan 
meninggalkan sebahagian yang lain akan membawa kepada kehinaan di dunia dan 
akhirat. 

(Apakah karnu beriman kepada sebahagian Al-Kitab dan engkar terhadap sebahagian 
yang lain? Tiadalah balasan orang yang berbuat demikian daripadamu, melainkan 
kenistaan dalam kehidupan dunia dan pada hari kiamat mereka akan dikembalikan 
kepada seksa yang sangat berat. Allah tidak lalai dari apa yang kamu perbuat) Al- 
Baqarah: 85. 

Dan Al-Quran berkata lagi bahawa hukuman orang mukmin pada sesuatu kes tertentu 
wajiblah berpandu kepada Kitab Allah sekalipun sesuai dengan kehendak hawa 
nafsunya ataupun bertentangan dengannya. 

(Putuskanlah perkara mereka menurut apa yang Allah turunkan dan janganlah kamu 
mengikuti hawa nafsu mereka dengan meninggalkan kebenaran yang telah datang 
kepadamu) Al-Maaidah:48. 

la berkata juga sesiapa yang tidak menghukum menurut Kitab Allah maka ia adalah 
fasik. 

(Barang siapa tidak memutuskan perkara menurut apa yang diturunkan oleh Allah maka 
rnereka itu adalah orang-orang yang fasik) Al-Maaidah: 47. 

Dan setiap hukuman yang berlawanan dengan Kitab Allah maka itu adalah hukuman 
Jahiliah. 

(Apakah hukum Jahiliah yang mereka kehendaki Dan hukum siapakah yang lebih baik 
daripada hukum Allah bagi orang-orang yang yakini) Al-Maaidah: 50. 

Kamudian Al-Quran berkata: 

(Hai orang-orang yang beriman, taatilah Allah dan taatilah Rasul-Nya dan orang-orang 
yang memegang kekuasaan di antara kamu. Kemudian jika kamu barlainan pendapat 
tentang sesuatu maka kembalikan lah ia kepada Allah (Quran) dan Rasul (Sunnah), jika 
kamu benar-benar beriman kapada Allah dan hari kemudian. Yang demikian itu lebih 
utama bagimu dan lebih baik akibatnya. Tidakkah kamu memperhatikan orang-orang 
yang mengaku dirinya beriman kepada apa yang diturunkan kepadamu dan kepada apa 
yang diturunkan sebelum kamu? Mereka hendak berhakim kepada thacihut. padahal 
mereka telah diperintahkan mengengkari thaghut itu. Dan syaitan bermaksud 
menyesatkan mereka dengan penyesatan yang sejauh-jauhnya. Apabila dikatakan 
kapada mereka: "Marilah kamu tunduk kepada hukum yang Allah telah turunkan dan 
kepada hukum Rasul," nescaya kamu lihat orang-orang munafik menghalangi manusia 
dengan sekuat-kuatnya dari mendekati kamu. Maka bagaimanakah halnya apabila 
mereka ditimpa sesuatu musibah disebabkan perbuatan tangan mereka sendiri, 
kemudian meraka datang kepadamu sambil bersumpah: Demi Allah, kami sekali-kali 
tidak menghendaki selain penyelesaian yang baik dan perdamaian yang sempurna. 
Mereka itu adalah orang-orang yang Allah mengetahui apa yang di dalam hati mereka, 
kera n a itu berpalinglah kamu daripada mereka dan berilah mareka pelajaran dan 
katakanlah kepada mereka perkataan yang berbekas pada jiwa mereka. 

Dan kami tidak mengutus seseorang Rasul melainkan untuk ditaati dangan izin Allah. 
Sesungguhnya jikalau mereka ketika menganiayai dirinya datang kepadamu lain 
memohon ampun kepada Allah dan Rasul pun memohonkan ampun untuk mereka, 
tentulah mereka mendapati Allah Maha Penerima Taubat lagi Maha Penyayang. 

Maka demi Tuhanmu, mereka pada hakikatnya tidak beriman hingga mereka 
menjadikan kamu hakim terhadap perkara yang mereka perselisihkan, kemudian 
mereka tidak merasa dalam hati mereka sesuatu keberatan terhadap putusan yang 
kamu berikan dan mereka menerima dengan sepenuhnya.) An Nisaa': 59-65. 
Sesungguhnya telah nyatalah dari ayat-ayat yang jelas ini sudut penamaan Islam dan 
Muslim. Dan kini wajiblah di atas kita yang nama-nama kita tercatat di dalam senarai 
Muslimin/muslimah melihat dan berfikir sejauh manakah kalimah muslim ini telah 
menepati diri kita dan sejauh manakah benarnya cara hidup yang kita ikuti sekarang 
boleh dinamakan ISLAM ! 

